তিন বাহিনীর শক্তি বৃদ্ধিতে বড় পদক্ষেপ কেন্দ্রের!

ওয়েব ডেস্ক : ভারতের তিন বাহিনীকে আরও শক্তিশালী করতে নয়া পদক্ষেপ নিল প্রতিরক্ষা মন্ত্রক। সেনা (Indian Army), নৌবাহিনী (Indian Navy) ও বায়ুসেনার (Indian Air Force) জন্য ৭৯,০০০ কোটি টাকার সামরিক সরঞ্জাম কেনার সিদ্ধান্ত নিল কেন্দ্র। বৃহস্পতিবার প্রতিরক্ষামন্ত্রী রাজনাথ সিং (Rajnath Singh)-এর সভাপতিত্বে প্রতিরক্ষা অধিগ্রহণ পরিষদ (Defence Acquisition Council – DAC) বৈঠকে এই সিদ্ধান্ত গৃহীত হয়েছে বলে খবর।

ভারতীয় সেনাকে (Indian Army) আরও শক্তিশালী করতে ট্র্যাক-ভিত্তিক ‘নাগ’ মিসাইল সিস্টেম কেনার প্রস্তাবে অনুমোদন দেওয়া হয়েছে। এছাড়া অনুমোদন পেয়েছে গ্রাউন্ড-বেসড মোবাইল ইলেকট্রনিক ইন্টেলিজেন্স সিস্টেম (GBMES) এবং ক্রেন-সংবলিত উচ্চ গতিশীল যানবাহনও। নাগ মিসাইল শত্রুপক্ষের যুদ্ধযান, বাঙ্কার ধ্বংস করতে সক্ষম। অন্যদিকে গ্রাউন্ড-বেসড মোবাইল ইলেকট্রনিক ইন্টেলিজেন্স সিস্টেম শত্রুদের ইলেকট্রনিক সিগন্যাল শনাক্ত করে ২৪ ঘন্টা নজরদারি চালাতে সক্ষম। পাশাপাশি উচ্চ গতিশীল যানবাহনগুলি পাহাড় ও দুর্গম অঞ্চলে রসদ ও অস্ত্র সরবারাহ করতে পারবে।

আরও খবর : রেল লাইনে রিল! মর্মান্তিক পরিণতি তরুণের, দেখুন হাড়হিম ভিডিও

অন্যদিকে নৌবাহিনীর (Indian Navy) কেনার তালিকায় রয়েছে, ল্যান্ডিং প্ল্যাটফর্ম ডক (LPD), ৩০ মিলিমিটার নৌ কামান, উন্নত ধরণের হালকা টর্পেডো, ইলেকট্রো-অপটিক ইনফ্রারেড সার্চ অ্যান্ড ট্র্যাক সিস্টেম এবং সুপার র‌্যাপিড গান মাউন্টের জন্য স্মার্ট অ্যামিউনিশন। এই ল্যান্ডিং প্ল্যাটফর্মগুলি বিভিন্ন অভিযান, মানবিক সহায়তা ও দুর্যোগ পরিস্থিতি মোকাবিলায় নৌবাহিনীর কার্যক্ষমতা বাড়াবে। আর দেশীয় প্রযুক্তিতে তৈরি টর্পেডোগুলি যেকোনও ধরণের লক্ষ্যবস্তুকে ধ্বংস করতে সক্ষম। নৌ কামানগুলি জলদস্যু দমন ও সামুদ্রিক অভিযানে বাহিনীর শক্তিকে আরও বাড়াবে।

পাশাপাশি বায়ুসেনার (Indian AirForce) জন্য অনুমোদন দেওয়া হয়েছে সহযোগিতামূলক দুরপাল্লার লক্ষ্যবস্তু স্যাচুরেশন/ধ্বংস ব্যবস্থা (Collaborative Long Range Target Saturation/Destruction System (CLRTS/DS)) সহ অন্যান্য প্রস্তাবে। এই সিস্টেমটি স্বয়ংক্রিয়ভাবে টেক অফ, অবতরণ, শনাক্ত করণ এবং মিশন এলাকায় পেলোড সরবরাহের সক্ষমতা রয়েছে।